**ก้องนภา วัชรวิทย์** หรือ **ก้องนภา ลูกทัพฟ้า** เจ้าของฉายา **ดิ เอ็กโซเซ่** เป็นอดีตแชมป์มวยไทยชาวไทย 4 รุ่น แห่งเวทีมวยราชดำเนิน และมีผลงานทำหน้าที่เป็นผู้ฝึกสอนวิชามวยไทยให้แก่ริดดิค โบว์ ทั้งนี้ ก้องนภา ยังได้รับการกล่าวว่าเป็นนักมวยไทยที่มีชื่อเสียง และได้รับการยอมรับในฐานะครูมวยอันดับต้น ๆ ในสหรัฐ

อนึ่ง เขายังเคยทำหน้าที่เป็นนักกีฬามวยสากลสมัครเล่นทีมชาติไทย โดยได้รับรางวัลเหรียญเงิน จากการแข่งขันกีฬามวยสากลสมัครเล่นในซีเกมส์ ที่ประเทศฟิลิปปินส์

ประวัติ
-------

ก้องนภา มีชื่อจริงคือ นภดล ลำภา เกิดวันที่ 2 มีนาคม พ.ศ. 2511 เขาเริ่มหัดมวยครั้งแรกเมื่ออายุได้ 15 ปีจากอดีตนักมวยที่มีชื่อว่าสามพลัง เกียรตินักรบ และได้ชกเวทีมวยระดับภูธรประมาณสิบกว่าครั้ง ก่อนที่จะเดินทางสู่กรุงเทพมหานคร โดยในเวลาต่อมา เขาได้เป็นลูกศิษย์ของเพชรน้อย มหานาค ซึ่งเป็นทั้งหัวหน้าคณะและโปรโมเตอร์

ก้องนภาเคยปะทะกับนักมวยไทยที่มีชื่อเสียงแห่งยุคมาแล้วทั้งสิ้น ทั้งแดงน้อย ลูกพระบาท, พนมทวนเล็ก ห้าพลัง, ประสงค์เพชร ส.ธรรมรังสี, แสนเก่ง ปิ่นสินชัย, สมบัติ ส.ธนิกุล, แจ๊ค เกียรตินิวัฒน์, วันพิชิต แก่นนรสิงห์, ทวีชัย ว.ปรีชา, นำพล หนองกี่พาหุยุทธ, นำขบวน หนองกี่พาหุยุทธ, ไพโรจน์ ว.วราพล, เด่น เมืองสุรินทร์, ลั่นกรุง เกียรติเกรียงไกร, เป๊ปซี่ ปิยะพันธ์, สุวิทย์เล็ก ส.สกาวรัตน์, จอมโว เชิญยิ้ม, แสงเทียนน้อย ส.รุ่งโรจน์, โชคดี เพชรพญาไท, ราชศักดิ์ ส.วรพิน, ผาดโผน เดชฤทธา และนักมวยไทยอื่นอีกหลายราย ที่ซึ่งเขาได้รับค่าตัวกว่าแสนบาท ภายหลังจากชกครั้งสุดท้ายกับเด่น เมืองสุรินทร์ ก้องนภาได้รับการทาบทามจากขุนพล ช.โรจนชัย ซึ่งป็นน้องร่วมค่ายให้ไปเป็นผู้ฝึกสอนมวยไทยที่รัฐมินนิโซตา สหรัฐอเมริกา ก่อนมาฝึกสอนอยู่ที่รัฐเทนเนสซี และได้รับกรีนการ์ดเป็นชาวอเมริกันในเวลาต่อมา

วันที่ 19 กรกฎาคม พ.ศ. 2551 ก้องนภาได้เข้าแข่งขันมวยไทยกับคู่ชกที่มีชื่อว่าเฮ็กเตอร์ เพนา ที่เพเชงการีสอร์ทแอนด์คาสิโน นอกจากนี้ ก้องนภามีลูกศิษย์เข้ารับการฝึกมวยไทยเป็นจำนวนมาก รวมถึงริดดิค โบว์ ที่เข้ารับการฝึกเป็นระยะเวลากว่า 1 เดือน ณ ค่ายมวยแก้วสัมฤทธิ์

ฉายา
----

ก้องนภาเป็นนักมวยไทยเจ้าของฉายา "ดิ เอ็กโซเซ่" ซึ่งมาจากชื่อเอ็กโซเซต์ เนื่องด้วยมีพลังแข้งซ้ายที่หนักหน่วงรุนแรง และรูปแบบการชกที่รวดเร็ว โดยได้รับการตั้งฉายาจากพิศณุ นิลกลัด

ชีวิตส่วนตัว
------------

ก้องนภามีบิดาชื่อลุย ลำภา มารดาชื่อลำไย ลำภา ซึ่งเขาเป็นบุตรคนที่ 3 จากจำนวนพี่น้อง 4 คนที่เป็นชายทั้งหมด และมีน้องชายเป็นนักมวยชื่อสามพลัง เกียรตินักรบ

เกียรติประวัติ
--------------

ก้องนภา เป็นผู้ครองแชมป์เวทีมวยราชดำเนิน 4 รุ่น ซึ่งได้แก่:

* รุ่น 122 ปอนด์ จากการชนะแดงน้อย ลูกพระบาท
* รุ่น 126 ปอนด์ จากการชนะน็อคพนมทวนเล็ก ห้าพลัง
* รุ่น 130 ปอนด์ จากการชนะคะแนนประสงค์เพชร ส.ธรรมรังสี
* รุ่น 140 ปอนด์ จากการชิงแชมป์ว่าง โดยชนะคะแนนแสนเก่ง ปิ่นสินชัย

รางวัลที่ได้รับ
---------------

* มกราคม พ.ศ. 2561 : รางวัลผู้เผยแพร่มวยไทยในต่างแดน จากการกีฬาแห่งประเทศไทย หัวหมาก

อ้างอิง
-------

1. 1 2 3 4  ปฐมพงศ์ ผลอารี. "ดิเอ็กโซเซ่" ก้องนภา วัชรวิทย์. **น็อกเอาต์ฉบับมวยสยาม**. ปีที่ 27 ฉบับที่ 2071. วันที่ 26 มิ.ย. - 2 ก.ค. 2556. ISSN 15135438. หน้า 6
2. 1 2 3 4 5 6 7 8 9  ซีเนียร์. ชีวิตต้องสู้ของ "ก้องนภา วัชรวิทย์". **มวยสยามรายวัน**. ปีที่ 20 ฉบับที่ 7205. วันพุธที่ 22 พฤษภาคม พ.ศ. 2556. หน้า 16
3. 1 2 3 4 5  ซีเนียร์. ย้อนอดีต สู่ปัจจุบัน. **น็อกเอาต์ฉบับมวยสยาม**. ปีที่ 30 ฉบับที่ 2323. วันที่ 25 เม.ย.–1 พ.ค. 2561. ISSN 15135454. หน้า 34–35
4. ↑  "ริดดิคโบว์สุดคึกซ้อมมวยไทยโชว์สื่อ - สยามสปอร์ต". คลังข้อมูลเก่าเก็บจากแหล่งเดิมเมื่อ 2016-03-03. สืบค้นเมื่อ 2013-05-27.
5. ↑  "ริดดิค โบว์สุดปลื้มล่องเรือชมแม่น้ำเจ้าพระยา - สยามสปอร์ต". คลังข้อมูลเก่าเก็บจากแหล่งเดิมเมื่อ 2013-06-08. สืบค้นเมื่อ 2013-05-27.
6. ↑  "ริดดิค โบว์รับติดใจนวดแผนโบราณ - สยามสปอร์ต". คลังข้อมูลเก่าเก็บจากแหล่งเดิมเมื่อ 2013-06-18. สืบค้นเมื่อ 2013-05-27.
7. 1 2 3 4 5 6 7  ปฐมพงศ์ ผลอารี. "ดิเอ็กโซเซ่" ก้องนภา วัชรวิทย์. **น็อกเอาต์ฉบับมวยสยาม**. ปีที่ 27 ฉบับที่ 2071. วันที่ 26 มิ.ย. - 2 ก.ค. 2556. ISSN 15135438. หน้า 7
8. ↑  หนังสือพิมพ์เสรีชัยฉบับประจำวันเสาร์ที่ 5-11 กรกฎาคม 2551
9. ↑  'บิ๊ก แดดดี้' ริดดิก โบว์ อดีตแชมป์โลกรุ่นยักษ์สู่สังเวียนมวยไทย[*ลิงก์เสีย*]
10. ↑  สโมสรนักสู้ 18/05/56 - ข่าวไทยรัฐออนไลน์

แหล่งข้อมูลอื่น
---------------

* เว็บไซต์ทางการ
* เกี่ยวกับเรา - LukTupFah Camp เก็บถาวร 2015-10-03 ที่ เวย์แบ็กแมชชีน